**«Қазақ тілін кәсіби бағытта оқыту» атты облыстық семинар**

Кәсіби тіл- өзіндік лексикасы, терминологиясы, қалыптасқан нормалары бар тіл. Қазақ тілін кәсіби бағытта меңгерту – оқыту үдерісінде тіл үйренушілерді мамандығына сәйкес оқыту, мамандықтарына қатысты лексикалық минимумдарды игерту. Тілді мамандыққа қатысты оқытудың тиімді тұстары жетерлік, білім алушылар қазақ тілін кәсіби бағытта меңгеру арқылы кәсіби қатынас құралы ретінде қолдана алады, кәсібіне байланысты жинақталған сөздік қорды өз жұмыстарында пайдаланып, мамандығына қатысты ой-пікірлерін нақты жеткізу дағдылары қалыптасады.

Осы мақсатта 2016 жылдың 11 наурызында ШҚО лингвистикалық орталығы «Қазақ тілін кәсіби бағытта оқыту» атты облыстық семинар өткізді. Кәсіби бағытта қазақ тілін оқытудың жолдары қарастырылып, тәжірибе алмасу мақсатында өткізілген аталмыш семинарға лингвистикалық орталықтың, облыстың, қала орталықтарының өкілдері мен орталық басшылары қатысты.

Семинар екі кезеңнен тұрды: бірінші кезеңде «Ағылшын тілін коммуникативті бағытта оқытудың тиімділігі» атты ағылшын тілін оқытудың шеберлік сабақтары шыңдалды, ал семинардың екінші бөлігі қазақ тілін оқытудың шеберлік сабақтарын көрсетумен ұласты. Қазақ тілін кәсіби бағытта оқытудың сан-салалы жолдары көрсетіліп, тренинг сабақтары өткізілді. Семинарды ШҚО лингвистикалық орталығының директоры Бақыт Кәрімқызы Ағажаева алғы сөзбен бастады. Семинарда лингвистикалық орталықтың оқытушыларымен бірге Шығыс Қазақстан гуманитарлық колледжінің қазақ тілі мен әдебиеті пәнінің оқытушысы Л.Омариева «Қазақ тілін оқытудың интербелсенді әдіс-тәсілдері» атты шеберлік сабағын көрсетті. Ол кәсіби бағытта қазақ тілін оқытудың жолдарына тоқтала келіп, алуан түрлі тапсырмалар арқылы мемлекеттік тілді меңгеруді деңгей бойынша көрсете білді және т.б. көптеген мәселелер төңірегінде сөз қозғады. Жілікті шағып майын ішкен, өз ісінің шебері болған түрлі ұйымдардағы мамандарға қазақ тілін меңгертудің маңызды факторы болып отырған кәсіби бағытта оқыту екендігі семинар барысында баса айтылды.

Тренинг сабағын лингвистикалық орталықтың тәжірибелі оқытушысы Қ.Мұқашева көрсетті. Сабақтың тақырыбы – «Экономика саласы мамандарының тілдік құзыреттілігін дамытудағы тренингтердің орны». Мақсаты - экономика саласының мамандарына қазақ тілін кәсіби бағытта оқытудың түрлі әдіс-тәсілдері, элементтерін көрсете отырып, оқытушылардың шеберліктерін ұштау болды.

Семинар соңында сауалнамалар алынып, семинардың қорытындысы талқыланды. Оқытушылар мен мұғалімдер шеберлік сабағынан үлкен тәжірибе алғандарын, қызықты мәліметтермен танысқандықтарын айтып, орталық жұмысына шығармашылық табыстар тіледі.

Жалпы, ШҚО лингвистикалық орталығы өткізген «Қазақ тілін кәсіби бағытта оқыту» атты семинар көздеген мақсатына жетті.